Ez 2001 óta tervben van, ezek szerint 17 év kellett, hogy valósággá váljon. Sokan már szeptemberben megkaphatják a szűrési értesítőt.

Ősztől vastagbélszűrési programot indít az Emmi – jelentette be csütörtökön az emberi erőforrások minisztere. Kásler Miklós elmondta, hogy az egészségügyi kormányzat tervei szerint a következő két évben mintegy 2,4 millió – 50 és 70 év közötti – férfi és nő vesz majd részt az uniós és hazai finanszírozású programban.

A háziorvosok bevonásával induló önkéntes szűrőprogram két lépcsőből áll majd. Az első szűrésnél székletmintát kell küldeni a vizsgálatot végző laboratóriumba. Ezt követően már csak azokat hívják be a kolonoszkópiás vizsgálatra, akiknél a minta alapján gyanú merül fel arra, hogy polipja vagy daganata van.

Kásler azt ígérte, hogy a szűrést kétévente megismétlik majd. A vizsgálandók első csoportja várhatóan már szeptemberben megkapja a meghívólevelet. A politikus szerint évente mintegy ötezer beteg hal meg, pedig ez a betegség – ha időben felismerik – megelőzhető és gyógyítható.

A vastagbélszűrési programot indítását már az első Orbán-kormány beharangozta, azóta is sokszor felmerült, hogy mennyire fontos lenne, tesztprogramok is zajlottak, de mostanáig - el ne kiabáljuk - nem történt semmi. A vastagbélszűrés 2001 óta tartó történetét a HVG 2018/12. számában megjelent cikk foglalta össze kimerítően, az Emészthetetlen című írást itt elolvashatja.